ՊԱՏԱՍԽԱՆ - Անկախության ճանապարհը դժվարին է բոլորի համար, եւ դեռեւս ոչ մի ժողովրդի չի հաջողվել խուսափել այդ դժվարություններից: Մենք դրսեւորելով հավաքական կամք, հաղթահարում ենք այդ դժվարություները: Անկախության առաջին տարիներին մեր ժողովուրդը ստիպված եղավ հիմնականում լուծել գոյության խնդիրներ՝ ղարաբաղյան պատերազմ, շրջափակում, տնտեսական անկում եւ կարողացավ պատվով դուրս գալ այդ փորձությունից: Այսօր դանդաղ, բայց վստահ մենք հասնում ենք տնտեսական զարգացման նորմալ տեմպերի: Ես խորապես համոզված եմ, որ առաջիկա տարիները լինելու են շատ ավելի հեշտ, շատ ավելի անվտանգ ու ապահով, քան նախորդները: Մեր ժողովուրդը հնարավորություն է ստանալու ամբողջովին զբաղվել խաղաղ, ստեղծագործ աշխատանքով՝ ապահովելու համար իր ընտանիքի բարօրությունն ու երջանկությունը: Ավելին, համոզված եմ, որ երկրից դուրս եկած մեր քաղաքացիներից շատերը վերադառնալու են տուն՝ այստեղ գտնելու համապատասխան աշխատանք եւ կենսապայմաններ: